정조 6년
僉知鄭述祚疏曰。伏以。臣本以至愚極陋之姿。學未通方。樣不入俗。惟幸生逢聖世。跡添朝籍。歷試旣久。曾無裨補之效。殘齡已頹。永絶報答之路。瞻天望雲。有隕如瀉。每誦第五倫讀詔書之言。竊以爲方今聖明在上。如日中天。萬物咸睹。此正忠臣志士有爲之會。況今旱魃告災。民生迫溝壑之急。聖心殫勞。郊野躬圭璧之禱。舜門闢四。湯責至六。察邇之德。樂聞之意。藹然於絲綸之間。麥丘之老。猶可獻三言之戒。芻蕘之人。亦可陳一得之見。臣雖無似。添居大夫之後。出入從班。已三十餘年矣。當此千一之會。苟有所懷。而以出位爲嫌。猥越爲懼。不一陳於紸纊之下。則是上負吾君。下欺其心。此臣之所大懼也。玆敢披露情素。仰干宸嚴。伏乞聖明。矜憐而垂察焉。臣竊伏念帝王爲治之道。其要只在於善繼善述。是以傅說之戒高宗。則曰監于先王成憲。其永無愆。周公之勉成王。則曰以覲文王之耿光。以揚武王之大烈。誠以觀法近。則取則易故耳。洪惟我英宗大王。以不世出之聖。奮大有爲之志。臨御五十二載之間。惠澤滂流。如雨露之普遍。至化洋溢。如天地之覆幬。蓋其天縱之姿。固有過化之妙。而若言風動之治。則實有觀感之效。蓋當我先大王卽位之五年己酉。乃命大提學臣李德壽。纂輯肅廟寶鑑。寶鑑未及成。而群臣有以當奉世室爲言者。遂尊肅宗大王。入世室之位。越一年春。以世室稱慶。臨軒試士。特以纂修廳。進先朝寶鑑。因請克勤克敬。繼述先王之至德。休揚先王之洪烈。誕揭璇題。以示求助之意。由是以來。政令施措。動法先朝。聖壽已迫遲暮。而尙軫日昃不遑之念。則勤之至也。聖學已躋高明。而猶存抑詩儆畏之工。則敬之篤也。每絲綸之下。必曰昔年仰覩。此其所以前後同揆。匹美而齊休者也。今往何監。非先王之盛德大業乎。嗚呼。喬陵之歲月屢更。名山之史牒永閟。而乃殿下卽祚之五年辛丑。復命掌史之臣。纂成列聖寶鑑。屢朝未遑之典。至是大備。而我先王盛德洪烈。亦將垂耀於無窮。是知殿下之辛丑。亦先大王己酉也。臣嘗伏而思之。法先烈之道。固在於監成憲。而監成憲之道。又在於克勤克敬。蓋勤然後可以有始有終。敬然後可以徹上徹下。捨此二者。則不免有書自書我自我之弊。故先大王於寶鑑書成之日。必以克勤克敬四字。爲述先之要。此正我聖朝傳授心法也。殿下之所宜自强者。只在於此。愚臣之所以仰勉者。亦在於此。今夫上天垂警。下土耗斁。則輒下修省之敎。務盡寅畏之方。此時聖心。可謂敬矣。及其時日稍久。忨愒成習。則此時聖心。果如前日之寅畏乎。下民徂饑。餓殍相連。則頻下勤恤之旨。俾殫賙濟之策。此時聖心。非不勤矣。及其賑政纔訖。瘡痍甫完。則此時聖心。果如向日之憂勤乎。夫敬者。不徒止於正其衣冠尊其瞻視而已。必如成湯之祗憟。文王之緝熙。以至於純亦不已。然後方可謂之敬也。勤者亦不在於召接臣隣。酬應事務而已。必如虞舜之翕受敷施。夏禹之愛惜寸陰。以至於庶績其凝。然後方可謂之勤也。聖王之所以代天理物。發號行令。何時非敬。何事非勤。而方當寶鑑初成。羹墻之慕正切。先烈永垂。堂構之責方急。則克勤克敬四字。尤豈非今日殿下之所當服膺者乎。寶鑑時未刊布。臣未及奉玩。而亦旣逮事先朝近三十年。竊仰大聖人作爲之出尋常矣。夫振王綱而肅朝廷。先王之志也。嚴天討而誅亂賊。先王之烈也。諴小民而若己恫瘝。先王之仁也。熙百工而保合太和。先王之德也。抑侈靡而崇節約。先王之儉也。明天理而篤人倫。先王之化也。凡此數者。何莫非投遺之重。則在今日紹述之道。宜莫先於是。則是效。而至於遇災戒懼之德。悶旱惻怛之誠。尤有可以格天人者。或露禱烈揚。聖躬不恤其隕傷。或親冒霈雨。龍袍盡爲之沾濕。當此時也。群僚百姓。感激涕泣。不敢仰視。此其所以克享天心。迓續景命之道也。今我殿下。當此極無之時。縷縷責己之敎。懇懇來諫之德。直與先大王當日躬禱之誠。沕然無間。則今日群臣。又將何辭而爲救災責難之事乎。若以某事某事。爲召災之端。則近於漢儒之傅會。若以成湯之所不免。游辭爲解。則同於王安石之不足畏。又或歸之於衮職之闕失。則涉於匡衡之專攻上身。天道深遠。固不可以推測。惟當竭吾之力殫吾之誠。以答威譴。以保黎民而已。譬如父母怒不悅。則只可起敬起孝。以順適其意。庶幾回怒而爲喜。此臣所以必以克勤克敬。爲今日苦口之劑耳。至於目下變通之道。此非腐淺之見。所敢忘論。而顧臣旣有蓄積于中者。則何敢不一陳之明主之前。以俟處分乎。臣聞文王之治。必貴與民同樂。大學之敎。戒在財聚民散。是以諸葛亮之告後主曰。宮中府中。俱爲一體。不宜偏私。使內外異法也。朱子之告孝宗曰。古之聖王。凡於飮食次舍器用財賄。無不制以有司之法。無得以隱其毫髮之私。夫諸葛公。當後主嗣服之初。朱子値孝宗銳意之時。或以一隅之蜀。抗吳魏之强。或以偏安之宋。敵金虜之讎。而其以竭忠智而爲之深謀者。不過如此。此誠識時務之言也。今夫內需司之設。其來已久。名碩之建言請罷者。亦非一二。誠以王者無私蓄。而府庫財莫非其財者也。方當殿下大有爲之日。欲成不世之治。則惟宜斷自宸衷。赫然罷去。以昭平明之德。以革積久之弊。而凡係內間需用。竝令自外進供。則其爲恢蕩之治。孰有大於此者哉。昔唐之德宗。未足爲中主。而楊炎頓首一言。大盈所貯。卽歸左藏。夫以殿下之聖德明斷。豈不能爲德宗之所爲耶。苟能行此。則萬世之瞻仰在斯。四方之聽聞有光。咸頌大聖人無私之德矣。若又因循未決。是終無可罷之日。寧不惜哉。伏願深留聖意焉。守禦摠戎兩廳。本是外將。事體與京衙門有異。當初只有胥吏軍官若干人。以備奉行簿書之地耳。中年以來。地尊望隆之臣。多居是任。規模日益張大。儼然成京中之大軍門。一片都城。分爲五軍門。不緊之兵額漸滋。生靈之膏血益渴。此殿下頃日有通變之意。而至勤詢咨之擧者也。夫廣州水原。本自體重。委任亦專。今以守禦摠戎之權。擧而畀之。使之勤其組練。壯其關防。隱然有在山之勢。則足可以得力於緩急矣。何必又置一大將於城闉。別無詰戎之政。而徒貽耗財之弊哉。誠宜革罷之。以其錢穀。付之有司。値荒年而爲濟民之資。當稔歲而爲裕兵之用。則在國家懷保之道。綢繆之計。庶可兩得而無損矣。畫野分州之法。乃所以彼疆此界。分任責成。山川或限以遠近。大小各適其人器。古先王制治之法。誠善矣。今以諸道言之。則或地方太廣。命令不能宣布。而民人不識官長者有之。或幅員如斗。官府不能成樣。而下民徧被困苦者有之。自其大者而論之。則飢民之仰哺於賙賑者。虛費二三日之糧。往來數百里之地。宛轉號呼。因作道傍之鬼。自其小者而言之。則官長尙不能自存。雖有濟民之良心。實類無麪之不托。立視其死。甘受尸素之責。如此處。宜有損益分合之道。以爲兩便之政。如畿甸重鎭。殆同漢家之三輔。各道營邑。亦類唐藩之節度。固不可遽然輕議。而如江陵之地隔大關嶺而東西懸截。星州之界爲數百里而南北絶遠者。惟宜分割爲二。以便民人之往來。又如畿內之陽川。湖西之陰城。湖南之龍安。嶺南之彦陽。合於隣近。則賦役稍均。而民困小紓矣。此所謂當變通者也。顧今節序已晩。初伏將近。大荒已判矣。今雖得雨。至如貧民。則借牛傭人。其勢每後於人。自得雨旬望而後。始可畢秧。今日不雨。明日不雨。將不知何日得雨。則前頭民事。思之罔涯。流離顚連。勢所必至。凡干安集之道。不可不預加周詳。如御營禁衛軍。許令減半上番。則其保人之資送。自在蠲減之中。且如兵曹騎步兵布。訓鍊都監砲保及各衙門工匠料布。各司奴婢身役。姑令一半停捧。則庶可爲窮民一分之惠矣。臣於丙子年間。待罪務安縣任所。時値大無。一斛之直。過於十緍。萬姓魚喁。大命將近。而朝家有大同退捧之令。故一道生民。得免顚壑之患。頌祝先大王罔極之恩。蓋當如此非常之災。則亦必有非常之恩。然後可以恤窮而濟艱。豈可拘於平時之歲入。常年之日用。而不爲變通哉。議者或以方今中外國儲罄竭爲慮。而臣則以爲。國家安危治亂。不在於財用之足不足也。在唐建中之際。國用虛竭。有司莫知爲計。至於稅及間架。而府庫之積。畢竟朱泚之用。宋仁之世。蘇軾之言曰。其時府庫之積。僅足而無餘。徒以德澤在人。社稷長遠。終必賴之。以此推之。財雖聚而民旣散。則亦何益之有哉。且臣伏聞祖宗朝各邑還上。只有戶曹元會。付其耗穀。竝歸之本邑。凡有逋欠及流亡。皆以此充數。百餘年前。因金應祖之疏。奪其耗穀。以爲常平廳穀。耗上生耗。厥數漸多。雖在常年。實爲生民難支之弊。而且當如此之歲。流亡絶戶。其數必多。如欲盡數責納。則其勢將至於隣族。所謂隣族。自已應納之物。尙未準數。則又何暇而納他人之所受食乎。民旣逃散。官又責納。則此行不得之政也。如此之類。竝以常平會錄耗條。計減其數。俾不至隣族之橫徵。則此亦爲懷保之一道也。我國規模本來褊小。凡係變通之節。無論可否。必問前例之有無。此蓋有司之臣。據例按行。則可幸無罪。新創他例。則或致僨誤。以是爲目前彌縫之計。蓋不知時措之宜者也。苟利於國。雖髮膚無惜。苟害於義。雖鍾駟不取。今此京衙錢布之減半。外邑糴穀之移充。何莫非隨時矯救之策。何論前例之有無乎。況考之於諸賢遺集國乘故事。亦曾有此事者耶。臣得接朝紙。有千石私賑人。依法典除職之敎。朝家之恩賞必信。富室之激觀應多。此誠今日之先務也。第自千石以下。至百石以上者。諸道諸邑。必多有之。而初無擧論之事。此輩所賑。雖不滿除職之限。其希功望賞之心。必無異同。況當明年。此等權宜之政。又必如前。而未沾杯酌之惠。殆同筌蹄之忘。則眞朱子所謂使去歲者。未及沾賞。而今歲者反覆郤難者。殆近之矣。宜令各道。抄出私賑人。就其穀數多寡。分等施賞。或復其家。或除其役。使已輸者。無怨恨不滿之意。未輸者。有歆艶慕用之心。則亦不害爲濟急之政也。牛酒松三禁。乃國家恒有之法。而無人不犯。無日小息。若在常年。則雖或爲闊略之歸。而當此穀貴之時。凡係靡費之弊。尤當嚴防。通計八道釀酒之費。則譬之民食。似爲三四分之一。而若以京城言之。當居其半。其浪費民天。消瀜於無何之鄕者。已是無謂。而甚至冥頑乘醉。或有犯分蔑倫之變。沈酗作亂。以至毆打殺傷之境。秋曹囚繫。外邑推獄。太半以酒之故。民習之悖亂。由此而益肆。市價之高騰。由此而日甚。方今萬民翳桑。一粒如金之日。豈可使濫費於無益之地。以貽其雜亂之弊哉。惟大小祀饗及喪葬所用之外。潛匿大釀列販賣之類。一竝嚴禁。如有犯者。卽加流配。斷不饒貸。則庶爲救弊之一助矣。臣年甫弱冠。適當辛亥壬子大無之歲。目見八路流丐。遍滿城中。先朝命設粥一二所以哺之。一所則蕩春臺也。二所則萬里倉近處也。其時朝夕就哺者。近三千人。自春徂夏。麥熟乃罷。先朝謂其道臣守令。不能安集。致此離散之境。厥後則每當凶歲。必嚴飭道臣及守令。如有一飢民之流離失所者。則道臣守令。當施重律爲敎。故爲守令者。擧皆奔走憂遑。惟恐一人之轉而至他。至或掇其食而饋之。此非但爲賙濟之急。實亦畏罪而然。夫畏罪愛身。人皆有此心。臣謂及今預加申飭。待秋。雖斗穀升米。切勿浪費。收合藏儲。以爲來頭接濟之道。則守令各自用心。多般拮据。務從撙節。亦似有效矣。夫然後殿下亦宜躬自節儉。如夏后之菲衣惡食。衛文之大布大帛。以爲表率之地。則聖敎所謂貴家萬錢之饌。賤隷貂鼠之具。自可禁止矣。上旣以儉約。躬自先之。而下或有浮濫之弊。則是無臣節也。雖誅之殛之。何辭於罰。昔在世宗朝。以侈風之太盛。臨朝發歎。大臣黃喜進曰。臣請有以禁之。後數日。以麤布製爲公服。坐於百僚之上。戒之曰聖上。方以奢侈爲慮。首相之服着如此。敢有服不稱此者。當以重法繩之。於是百僚震讋。一日之內。侈風頓變。至今傳之爲美談。今殿下握造化之權。任導率之責。如欲化民而成俗。特一轉移間事耳。何憚而不爲也。仍伏念。賤臣。昔當癸未甲申年間。待罪春坊。侍講日久。適仍文義。敢以三南飢民之鶉衣萊色。將顚丘壑之狀。爲殿下陳之。殿下聞而惻然傷歎。其日夕水剌。捨肉而不御。先大王問其故。殿下對以今日講官。以三南飢民。有所陳聞。故自然惻傷。不忍下箸。先大王。於筵中。以此語。俯及於其時輔德臣尹冕憲。而又下敎曰。講官每每如此陳戒。則還恐東宮之廢食也。天笑爲之一新。臣聞之於尹冕憲。欽仰德意。自幸濺說之不棄。至今追思。怳如隔晨。夫以我殿下愛民之德。推是心以往。仁不可勝用。治可以從欲。漢文。惜露臺之費。而能成紅腐之效。宋仁。忍燒羊之思。而果致升平之化。況殿下志慕三代。恥爲凡主。不欲居二君之下。則顧何待愚臣之言也。方今亂逆雖剪。而巨魁尙多偃息。朝著粗安。而生民猶且倒懸。外面氣像。不翅如安閑世界。而其實則有朝夕難保之憂。此正君臣上下。濡手足焦毛髮。遑遑如救焚極溺。豈可緩步徐行。傍觀却立。坐待其成敗而已乎。今殿下仁厚出天而奮發小遜。溫恭有餘而振作不足。凡其發號施令之際。無雷厲風飛挽回斡旋之擧。臣恐日征月邁。將不免恬嬉宴安之歸。此在殿下力行之如何耳。惟殿下知之旣審。則斷之。斷之必果。則行之必固。以至而嘉靖邦國懷保小民。則豈非吾東方億萬斯年之慶歟。今臣所論。或近於迂遠。或歸於妄率。自知不能副殿下之所須。而乃若忠愛之心。實根於天。消鑠不得。輒此陳聞。凡係變通之道。省減之節。須以敬勤存心。然後方可以責其成效。苟無是心。則雖或有一二事設施。終必有叢脞之患矣。方當憫旱救荒之日。以敬勤二字。爲第一義者。雖似老生常談。而其實至理本不外此。昔唐之貞觀。致斗直三錢之治。而太宗歸之於魏徵勸行仁義之效。殿下誠能克勤克敬。積久成功。則安知異日。無斗直三錢之休乎。且臣於平日。有所欲陳者。而職非言事。語同越俎。至今未敢一陳之矣。當此應旨進言之日。旣非切時救災之方。則贅陳他語。殆近於問東答西。而第念疎賤之蹤。失此機會。登聞無階。中心耿耿。不敢終默。又此附陳。伏乞竝賜採納焉。咸興本宮。卽我聖祖龍潛之舊基也。松杉鬱鬱。尙留當日之手澤。宮殿肅肅。猶爲遺民之瞻依。桑梓之鄕。殆同漢祖之豐山沛水。弓笠之寶。無異周家之弘壁琬琰。是何等至重至敬之地。而伏聞祀享之時。只令內司所任。行祼薦之禮。此蓋當初置分內司於此地以守之。故因循到此。祀享之儀。與典守之道。事體各異。彼以一中人之無知識者。其於拜跪將事之時。果能肅雝而無愆乎。顧今聖上。尤重祀禮。自獻官以至諸執事。而必令擇差。則況此興王舊基。只令內司人行事。豈不有乖於重祀典之道耶。臣謂宜如全州慶基殿之例。以隣近守令。擇差行祀。實合事宜。伏願特降成命申飭該道。以嚴祀典焉。國家祀享。五世乃祧。至於世子之廟。其禮隨此而可以推之矣。是以向者昭顯廟。旣命撤其神位。罷其廟亨。則況乃處非其所。祀又不經者。尤何暇論哉。臣伏聞順懷世子之神位。尙奉於奉恩寺之一間屋。每當忌日名節。緇髠輩爲之行祀。此雖與廟亨有異。而當初此寺之奉此神位。極可疑怪。世或有因其墓傍。而營立願堂者。而此旣非墓傍。則謂之願堂不可也。旣非願當。則爲之祀享。又不可也。今過數百年之後。依舊仍存。只令數箇緇徒。僕僕行事。實有褻昵之弊。宜令罷去。斷不可已也。且臣有訝感而未敢知者。夫園邑之設。蓋自漢太上皇而始。厥後宣帝追尊史皇孫。則有園邑焉。光武追尊四親廟。則有園邑焉。至宋英宗。追尊濮王。則又有園邑焉。此外則無聞焉。或者臣之謏見。未能博考。而蓋園之爲義。亞於陵。重於墓。竊想漢宋故事。皆以其篤生聖人。爲宗社神人之主。酬功報德之道。自不得不如此。我朝封園。亦倣此而行之。實合於追遠報本之誠。可謂仁之至而義之盡也。至於嬪御。宜無可論。而仁明園創設。終非古例。伊時雖用皇貴妃之禮。豈有加於貳極之理哉。今順懷昭顯墓。不曰園而曰墓。則此雖在於我朝封園前事。而以中朝事例。追溯而證嚮之。亦可知矣。夫園之與墓。只爭一字。而隆殺之際。禮義有截。今雖稱之爲墓。視諸他嬪御之山。則已侈矣。繁纓細物也。而聖人惜之。今此仁明園之園字。不宜仍存。以示後世。伏惟聖明。凡係禮制。式遵彝典。不違尺度。似此無於禮之禮。宜有以裁處之也。且臣伏聞。頃者殿下特念故忠臣元昊金時習南孝溫成聃壽等節義。至有贈職賜諡之命。百世之下。可以起志士之感。釀忠臣之淚也。臣嘗待罪寧越府任所。取考其時事蹟。則戶長嚴興道樹立。尤卓卓照人耳目。先朝已贈工曹參議。而若論其危忠大節。則雖謂之伯仲於成朴諸人。不是過也。今當四臣加贈賜諡之日。惟此嚴興道之獨漏。實爲欠典。若蒙依四人例。一體擧行。則在聖朝表章之道。尤有光焉。惟聖明裁察焉。念臣年老病痼。不敢預聞當世事。而愚衷所激。言不知裁。惶恐死罪。臣無任屛營激切之至。省疏具悉。所陳。多是切實之言。方欲體念。其中可以稟處者。令攸司覆奏。至於內需司革罷事。不待爾言。已有商度。自在丙申初。裁省折受。永罷刷官。將欲因此。革除本司。細考出入之簿。入不當出。今從爾說。竝責貢人所出。內帑反有益。而度支反有害。此所謂古今異宜者。以是竊取先正之箚語。田賦去來。委之吏曹。奴貢此摠屬于備局。稅穀捧用。掌諸戶曹。而特不罷其名者。出於節經用。爾或未及聞知。故此敷說矣。